钦定古今图书集成/明伦汇编/氏族典/第409卷 > 许赞
## 钦定古今图书集成/明伦汇编/氏族典/第409卷 > 许赞

按《明外史许进传》：“赞字廷美，进第三子也。弘治九年
进士，授大名推官，召拜御史。正德初，改翰林编修。刘
瑾逐进，赞亦出为临淄知县，累迁浙江左布政使。嘉
靖六年为光禄卿，历刑部左、右侍郎，进尚书。十年改
户部。母卒，服未阕，诏以为吏部尚书。服除，始入朝，累
加少保。翟銮、严嵩柄政，多所请托，郎中王与龄劝赞”
发之，嵩辨之强。帝眷嵩，反切责赞，除与龄籍。赞自是
大畏葸，不敢与政府抗矣。銮罢，诏以本官兼文渊阁
大学士，参预机务，政事一决于嵩，伴食而已。久之，加
少傅。以年逾七十，数乞休。帝责其忘君爱身，落职闲
住归。三年卒。后复官，谥《文简》。